বছরসাতেক আগে ইন্দোনেশিয়ার সোলোর একটি শহরে ইন্টারনেট কাফে চালাত মুহম্মদ বাহ্‌রুন নইম। ২০১১ সালে অবৈধ অস্ত্র রাখার অপরাধে তিন বছরের কারাদণ্ড হয় তার। এহেন বাহ্‌রুন দক্ষিণপূর্ব এশিয়ায় জঙ্গিগোষ্ঠী ইসলামিক স্টেটের (আইএস) নেতা হওয়ার বাসনায় বছরখানেক আগে সিরিয়ায় পাড়ি দেয়। গতকাল জাকার্তায় জঙ্গি হামলার মূল চক্রী হিসাবে তার নামই উঠে এসেছে।
 জাকার্তার একটি নিরাপত্তাগবেষণা কেন্দ্রের  বিশ্লেষক সিডনি জোনস গত নভেম্বরেই ইন্দোনেশিয়া সরকারকে জঙ্গি হামলা সম্পর্কে সতর্ক করেছিলেন। বাহ্‌রুনের ব্লগে ‘লেসনস ফ্রম দ্য প্যারিস অ্যাটাকস’ নামে একটি লেখার উল্লেখ করে তিনি জানিয়েছিলেন, খুব তাড়াতাড়ি আইএসের হানার মুখে পড়তে চলেছে ইন্দোনেশিয়া। সেই ব্লগে বাহ্‌রুন লিখেছিল, প্যারিসের জিহাদিদের সাহস, পরিকল্পনা, সময়জ্ঞান ইত্যাদি থেকে ইন্দোনেশিয়ার মানুষের শিক্ষা নেওয়া উচিত।
‘কাতিবা নুসান‌্তারা’ নামে একটি দল তৈরি করেছিল বাহ্‌রুন। ইন্দোনেশিয়া, মালয়েশিয়া এবং সংলগ্ন অঞ্চল থেকে সেই দলের জন্য লোক জোগাড় করত সে। গত নভেম্বরে প্যারিস হামলার পর নিজের ব্লগে বাহ্‌রুন তার অনুগামীদের বুঝিয়েছিল, ইন্দোনেশিয়ার জঙ্গল থেকে শহরে জিহাদ ছড়িয়ে দেওয়া কতটা সহজ। গত ২৪ নভেম্বর একটি সংবাদসংস্থার সঙ্গে টেলিগ্রাম চালাচালি হয়েছিল তার। সে লিখেছিল, ‘ইন্দোনেশিয়ায় আইএসের কাজ এগিয়ে নিয়ে যাওয়ার জন্য যথেষ্ট লোক রয়েছে। ঠিক সময়ের জন্য অপেক্ষা করছি’। তবে ইন্দোনেশিয়ায় ফেরার কোনও পরিকল্পনা তার নেই বলেই জানিয়েছিল সে।
জাকার্তার পুলিশ প্রধান টিটো কার্নাভিয়ানের মতে, বাহ্‌রুন বেশ কিছুদিন ধরেই ইন্দোনেশিয়ার রাজধানীতে আক্রমণের ছক কষেছিল। কারণ, ইন্দোনেশিয়াকে অবশ্যই ইসলামি দেশ বলে ঘোষণা করা উচিত বলে সে মনে করে।
এদিকে, আজ সকালে জাকার্তার শহরতলিতে পুলিশ এক সন্দেহভাজন জঙ্গিকে গুলি করে হত্যা করেছে বলে সংবাদসংস্থা রয়টার্সের খবর। গ্রেফতার করা হয় আরও দুই সন্দেহভাজনকে। গতকালের হামলায় নিহত পাঁচ জঙ্গির মধ্যে চারজনের পরিচয়ও জানা গিয়েছে। তাদের মধ্যে সুনাকিম নামে এক জঙ্গির সাত বছরের কারাদণ্ড হয়েছিল। কিন্তু সে আগেই মুক্তি পেয়ে যায়।